Skagamenn í deild þeirra bestu á Íslandi að nýju Nú fer fiðringur um marga þegar knattspyrnutímabilið er að byrja , ekki síst á Akranesi þar sem hefðin hefur verið rík fyrir þessari vinsælu íþrótt um áratugi og margoft hefur verið fagnað Íslandsmeistaratitli . Skagamenn eru nú aftur komnir í deild þeirra bestu á Íslandi , Pepsídeildina , eftir ársdvöl í fyrstu deild . Þeir fá þann heiðurssess í ár að spila opnunarleik deildarinnar á Akranesvelli og þá verða í heimsókn Íslandsmeistarar Stjörnunnar frá Garðabæ . Varla er hægt að hugsa sér stærri leik í byrjun tímabils , enda eru leikmenn og forráðamenn Skagaliðsins sammála um það og fagna því . Spádómar fjölmiðla á þessu vori eru ekki hliðhollir nýliðum ÍA og er þeim annaðhvort spáð falli eða að þeir verði að berjast fyrir lífi sínu í deildinni . Eins og sjá má í þessu aukablaði Skessuhorns um Skagamenn í Pepsídeild eru leikmenn og forráðamenn ÍA hvergi bangnir . Takmarkið er að efla fótboltann á Akranesi , festa ÍA í sessi í efstu deild og byggja upp lið til framtíðar . Einnig að efla stuðningsmannasveit félagsins og skapa þá stemningum á Akranesvelli sem skapaði vígi fyrir heimaliðið á árum áður , þannig að aðkomulið báru kvíðboga fyrir því að sækja stig á Skagann . Í Skessuhorni sem kom út í dag er ítarlega fjallað um karlalið ÍA sem þreytir frumraun mótsins á sunnudaginn . Rætt er við þjálfara , forráðamenn , leikmenn og fleiri um tímabilið sem í hönd fer .